डॉक्टर गुलाब सिंह किरार हैं कौन? दरअसल, गुलाब सिंह किरार मूल रूप से भिंड जिले के निवासी हैं। उन्होंने पूर्व में दो बार विधानसभा का चुनाव निर्दलीय रूप से लड़ा था और एक बार नगर पालिका अध्यक्ष का चुनाव बसपा प्रत्याशी के रूप में भी लड़ चुके हैं लेकिन इन तीनों में ही उन्हें हार मिली थी। कुछ रिपोर्ट्स की मानें तो किरार प्रदेश के मुख्यमंत्री शिवराज सिंह चौहान के रिश्तेदार हैं जब वो भाजपा में शामिल हुए थे तब शिवराज सिंह चौहान ने उन्हें राज्यमंत्री का दर्जा भी दिया था लेकिन जब किरार व्यापमं घोटाले में आरोपी पाए गये थे। किरार पर आरोप था कि उन्होंने अपने बेटे शक्ति सिंह का पीएमटी में पास करवाने के लिए व्‍यापमं घोटाले में शामिल आरोपियों को रिश्वत दी थी। शिवराज सिंह चौहान ने त्वरित कार्रवाई करते हुए उन्हें निलंबित कर दिया था। इसी के साथ ही प्रदेशाध्यक्ष ने भी उन्हें भाजपा की प्राथमिक सदस्यता से निलंबित कर दिया था। शिवराज सिंह ने किरार को निलंबित कर ये संदेश दिया था किसी भी मामले में अगर उनके मंत्रालय का कोई नेता आरोपी पाया जाता है तो उसके खिलाफ कार्रवाई करने के लिए वो पीछे नहीं हटेंगे चाहे वो उनका करीबी ही क्यों न हो। अब यही गुलाब सिंह किरार कांग्रेस में शामिल हो चुके हैं और इसकी पुष्टि न सिर्फ प्रदेश कांग्रेस महासचिव ने की है बल्कि खुद किरार ने भी कहा, “वे जो भी दावा करें, इसके बावजूद मैं कांग्रेस के लिए काम करूंगा क्योंकि मैं इसका सदस्य हूं।” यहां एक और दिलचस्प बात ये है कि किरार के कांग्रेस में शामिल होने को कुछ उनकी घर वापसी भी बता रहे हैं। पोहरी विधायक प्रहलाद भारती से जब डॉ. गुलाब सिंह के कांग्रेस में शामिल होने पर प्रतिक्रिया मांगी गयी तो उन्होंने कहा, “डॉ. गुलाब सिंह अवसरवादी हैं वो कई पार्टियों की ख़ाक छान चुके हैं और वो वास्तव में मूल रूप से कांग्रेसी हैं और उनके भतीजे देवराज किरार ने पोहरी से कांग्रेस टिकट की मांग भी की थी। ऐसे में उनके कांग्रेस में शामिल होने पर यही कहा जा सकता है कि उनकी घर वापसी हुई है।“ खुद डॉ. गुलाब सिंह ने इसकी पुष्टि कर दी जब उन्होंने कहा कि सिंधिया परिवार से उनके पुराने रिश्ते हैं। पोहरी विधानसभा क्षेत्र में कांग्रेस को जिताने की कमान उनके सुपुत्र संभालेंगे और वे पूरे प्रदेश में प्रचार करेंगे।